អ៊ុយក្រែន​ប្រញាប់​ប្រញាល់​ច្រាន​ចោទ​ការ​ចោទ​ប្រកាន់​ពាក់ព័ន្ធ​នឹង​កូរ៉េ​ខាង​ជើង
មន្ត្រី​អ៊ុយក្រែន​បាន​បដិសេធ​យ៉ាង​ដាច់​ខាត​ចំពោះ​ការ​ចោទ​ប្រកាន់​ដែល​ថា ​រោងចក្រ​ផលិត​អាវុធ​របស់​អ៊ុយក្រែន​មួយ​បាន​ផ្គត់ផ្គង់​បច្ចេកវិទ្យា​ខាង​ម៉ាស៊ីន ដែល​ត្រូវបាន​យក​ទៅ​ប្រើ​ប្រាស់​ក្នុង​កម្មវិធី​ផលិត​កាំជ្រួច​មីស៊ីល​របស់​កូរ៉េ​ខាង​ជើង។
វ៉ាស៊ីនតោន — វីអូអេផ្សាយជាភាសាអ៊ុយក្រែនបានសម្ភាសអ្នកវិភាគម្នាក់ ដែលបានលើកឡើងអំពីការចោទប្រកាន់នេះ។ ការលើកឡើងរបស់លោក Michael Elleman ក៏ត្រូវបានយកទៅបោះពុម្ពផ្សាយជាអត្ថបទមួយដោយកាសែត The New York Times ដោយសង្កត់ធ្ងន់ថា រុស្ស៊ី ក៏អាចជាប្រភពផ្គត់ផ្គង់បច្ចេកវិទ្យានេះដែរ។ លោក Daniel Schearf នៃវីអូអេ បានរាយការណ៍ពីរដ្ឋធានីវ៉ាស៊ីនតោនថា អ៊ុយក្រែនច្រានចោលការលើកឡើងណាមួយដែលថា អ៊ុយក្រែនអាចជួយផ្គត់ផ្គង់អាវុធដល់កូរ៉េខាងជើង ស្របពេលដែលរដ្ឋាភិបាលក្រុងព្យុងយ៉ាងគំរាមបាញ់កាំជ្រួចមីស៊ីលទៅកាន់កោះ Guam ដែលជាដីកោះរបស់សហរដ្ឋអាមេរិក។ មន្ត្រីអ៊ុយក្រែន និងអ្នកវិភាគបានបដិសេធភ្លាមៗលើការចោទប្រកាន់ ដែលថា រោងចក្រផលិតអាវុធដែលបន្សល់ពីសម័យសូវៀតមួយ អាចជាប្រភពផ្គត់ផ្គង់បច្ចេកវិទ្យាខាងម៉ាស៊ីន ដែលត្រូវបានយកទៅប្រើប្រាស់នៅក្នុងកម្មវិធីផលិតកាំជ្រួចមីស៊ីលរបស់កូរ៉េខាងជើង។ លោក Mykola Sunhurovskyi នៃមជ្ឈមណ្ឌល Razumkov នៅអ៊ុយក្រែន បានលើកឡើងថា៖ « វាមិនអាចទៅរួចទេក្នុងការផ្គត់ផ្គង់បច្ចេកវិទ្យាខាងម៉ាស៊ីន ដោយមិនឆ្លងកាត់នីតិវិធីនាំចេញ។ អ្វីដែលអាចទៅរួចនោះគឺថា កូរ៉េខាងជើងអាចទទួលបានម៉ាស៊ីនដែលត្រូវបានបន្សល់ទុកក្រោយពីគ្រាប់រ៉ុក្កែតត្រូវបានបំផ្លាញចោលនៅរុស្ស៊ី។ ការណ៍នេះអាចធ្វើទៅរួច»។ អ្នករៀបរៀងរបាយការណ៍ស្រាវជ្រាវមួយ ដែលត្រូវបានដកស្រង់ពាក្យសម្តីដោយកាសែត The New York Times លើកឡើងថា រដ្ឋាភិបាលក្រុងព្យុងយ៉ាងទំនងជាទទួលបានជំនួយដោយខុសច្បាប់ពីអ៊ុយក្រែន ក៏ប៉ុន្តែលោកទទួលស្គាល់ថា ជំនួយនេះក៏អាចកើតចេញពីប្រទេសរុស្ស៊ីផងដែរ។ លោក Michael Elleman អ្នកស្រាវជ្រាវនៃវិទ្យាស្ថានអន្តរជាតិស្តីអំពីការសិក្សាយុទ្ធសាស្ត្រ (International Institute for Strategic Studies) បានលើកឡើងថា៖ « មានភាពមិនប្រាកដប្រជាច្រើន ថាតើបច្ចេកវិទ្យានេះត្រូវបានបញ្ជូនទៅដោយរបៀបណា។ ក៏ប៉ុន្តែខ្ញុំយល់ថា ប្រភពផ្គត់ផ្គង់នេះអាចនៅរុស្ស៊ី ឬអ៊ុយក្រែន»។ អ្នកវិភាគផ្សេងទៀត អះអាងថា កូរ៉េខាងជើងអាចផលិតម៉ាស៊ីនដោយខ្លួនឯង ហើយអាចនឹងមិនត្រូវការជំនួយអ្វីនោះទេ។ ក៏ប៉ុន្តែ អ្នកវិភាគទាំងអស់យល់ស្របថា ការទាមទាររបស់អ៊ុយក្រែន ឲ្យមានការស៊ើបអង្កេតលើរឿងនេះ គឺជាគំនិតផ្តួចផ្តើមដ៏ល្អមួយ។ លោក Volodymyr Horbulin ប្រធានវិទ្យាស្ថានជាតិស្តីអំពីការសិក្សាយុទ្ធសាស្ត្រ នៅអ៊ុយក្រែន បានលើកឡើងថា៖ «‍ការស្នើសុំរបស់អ៊ុយក្រែនឲ្យមានការស៊ើបអង្កេតនេះ គួរតែបញ្ចប់ការវាយប្រហារជាបន្តបន្ទាប់មកលើប្រទេសយើង ដោយជនខ្លះបានលើកឡើងថា អ៊ុយក្រែនកំពុងតែធ្វើការជួញដូរដែលត្រូវបានហាមឃាត់ដោយអន្តរជាតិ»។ ការចោទប្រកាន់មកលើអ៊ុយក្រែននេះ បានកើតឡើង ខណៈពេលដែលកូរ៉េខាងជើងគំរាមបាញ់កាំជ្រួចមីស៊ីលទៅក្បែរកោះ Guam ដែលជាដីកោះរបស់សហរដ្ឋអាមេរិក។ អ្នកជំនាញខ្លះនៅអ៊ុយក្រែន ព្រួយបារម្ភថា ការចោទប្រកាន់នេះអាចប៉ះពាល់ដល់សេចក្តីសម្រេចរបស់សហរដ្ឋអាមេរិក ថាតើគួរតែផ្តល់អាវុធការពារដល់អ៊ុយក្រែន ដើម្បីប្រយុទ្ធប្រឆាំងនឹងក្រុមផ្តាច់ខ្លួនដែលគាំទ្រដោយរុស្ស៊ី ឬក៏យ៉ាងណា។ លោក Ihor Fedyk អ្នកវិភាគនៃមជ្ឈមណ្ឌលយោធា នៅអ៊ុយក្រែន បានលើកឡើងថា៖ « មានការពិភាក្សាជាបន្តបន្ទាប់អំពីលទ្ធភាពក្នុងការបញ្ជូនអាវុធដ៏ប្រល័យទៅឲ្យអ៊ុយក្រែន។ រឿងរ៉ាវនេះអាចបង្កជាផលប៉ះពាល់អវិជ្ជមានដល់ដំណើរការពិភាក្សានេះ»។ ខណៈពេលដែលការចោទប្រកាន់របស់លោក Elleman កំពុងត្រូវបានស៊ើបអង្កេតនោះ រដ្ឋាភិបាលកូរ៉េខាងជើង ទំនងជាដកថយជំហររបស់ខ្លួនក្នុងការគំរាមកំហែងបាញ់កាំជ្រួចមីស៊ីលទៅកាន់កោះ Guam ដោយអះអាងថា ខ្លួននឹងរង់ចាំមើលថាតើ សហរដ្ឋអាមេរិកនឹងចាត់វិធានការអ្វីបន្តទៀត៕